b"\n_START_ARTICLE_\nGuillem de Bourges\n_START_SECTION_\nBiografia\n_START_PARAGRAPH_\nGuillaume Berruyer era fill del comte de Nevers. Fou criat i educat pel seu oncle Pere, ardiaca de Soissons, i de jove decid\xc3\xad fer vida religiosa. Fou canonge a la catedral de Soissons i despr\xc3\xa9s a Notre-Dame de Par\xc3\xads. Volia una vida m\xc3\xa9s retirada i es va fer monjo grandmont\xc3\xad a l'Abadia de Grandmont._NEWLINE_Per les dissensions internes de l'orde, la deix\xc3\xa0 i ingress\xc3\xa0 a l'Orde del Cister a l'abadia de Pontigny, on fou prior. Nomenat abat de Fontainejean (Saint-Maurice-sur-Aveyron) hi visqu\xc3\xa9 fins a marxar a l'abadia de Chaalis, a la di\xc3\xb2cesi de Senlis. El 23 de novembre de 1199, a la mort d'Henri de Sully, fou nomenat bisbe de Bourges._NEWLINE_Fou un gran predicador, i fidel als seus principis, la qual cosa provoc\xc3\xa0 la ira del rei Felip II de Fran\xc3\xa7a, que havia estat criticat per haver-se casat amb Agn\xc3\xa8s de M\xc3\xa9ranie. Va combatre els heretges, sobretot els c\xc3\xa0tars, per ordre del papa Innocenci II. Malalt mentre preparava una campanya contra els albigesos, va morir el 10 de gener de 1209. _NEWLINE_Fou exposat al centre de la nau de la catedral de Bourges, que ell mateix havia projectat i encara en construcci\xc3\xb3, i sebollit a la cripta.\n_START_SECTION_\nVeneraci\xc3\xb3\n_START_PARAGRAPH_\nEls habitants de la ciutat atribu\xc3\xafren miracles a la seva intercessi\xc3\xb3; vuit anys despr\xc3\xa9s, Innocenci III va permetre la veneraci\xc3\xb3 del bisbe i Honori III el canonitz\xc3\xa0 el 17 de maig de 1217._NEWLINE_Les seves rel\xc3\xadquies foren destru\xc3\xafdes pels calvinistes el 1562. Una costella havia estat enviada al Coll\xc3\xa8ge de Navarre de Par\xc3\xads, i un bra\xc3\xa7 a l'abadia de Chaalis. \xc3\x89s el patr\xc3\xb3 de la Universitat de Par\xc3\xads.\n_START_SECTION_\nTradici\xc3\xb3 catalana de Sant Gem\n_START_PARAGRAPH_\nEls forners i flequers catalans l'havien tingut per patr\xc3\xb3 abans que sant Honorat d'Amiens. En 1467, en els entremesos que tingueren lloc durant les festes de rebuda de Joan II de Lorena, duc de Cal\xc3\xa0bria, el gremi de forners present\xc3\xa0 un amb Sant Gem a cavall._NEWLINE_Es creia que Guillem de Bourges havia estat forner ell mateix, i d'aqu\xc3\xad venia el patronatge. Venerat a l'esgl\xc3\xa9sia del Pi de Barcelona, se l'invocava per fer venir la gana."